Diari Oficial de la Generalitat Valenciana


Sumari del DOGV 4239, del 30-04-2002 (2002/4072)

ACORD de 26 de març de 2002, de la Comissió Territorial d'Urbanisme de Castelló, relatiu a la modificació puntual núm. 2 de les Normes Subsidiàries de Planejament del municipi de Geldo.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4239

Data del DOGV
:   30-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4072


Data del document
:   26-03-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Geldo
    * pla d'urbanisme

ACORD de 26 de març de 2002, de la Comissió Territorial d'Urbanisme de Castelló, relatiu a la modificació puntual núm. 2 de les Normes Subsidiàries de Planejament del municipi de Geldo. [2002/4072]
  
Vist l'expedient relatiu a la modificació puntual núm. 2 de les Normes Subsidiàries de Planejament del municipi de Geldo, i de conformitat amb els següents:
  
Antecedents
  
Primer
  
El ple de l'Ajuntament de Geldo va acordar exposar al públic la modificació en sessió de 27 de juliol de 2001, cosa que es va dur a terme mitjançant anuncis publicats en el periòdic Mediterráneo de 23 d'agost de 2001 i en el Diari Oficial de la Generalitat Valenciana d'11 de setembre de 2001. Transcorregut el període d'informació al públic, durant el qual no es va formular cap al·legació, el ple va aprovar provisionalment la modificació en sessió de 26 d'octubre del 2001.
  
L'Ajuntament de Geldo va remetre l'expedient al Servei Territorial d'Urbanisme per a la seua aprovació definitiva el 5 de novembre de 2001. Mitjançant escrit de 15 de novembre de 2001, reiterat per un altre de 21 de gener de 2002, el Servei Territorial d'Urbanisme de Castelló va sol·licitar de l'Ajuntament que s'ampliara la documentació de la modificació. De conformitat amb allò que s'ha sol·licitat, la documentació completa és remesa per l'Ajuntament el 30 de gener de 2002.
  
Segon
  
El projecte consta de memòria i plans.
  
Tercer
  
L'objecte de la modificació és ampliar la superfície del sòl dotacional educatiu en sòl urbà que va ser creat mitjançant la modificació puntual núm.1 de les Normes Subsidiàries de Geldo, aprovada definitivament el 17 de maig de 1999.
  
La modificació puntual núm.1 de les Normes Subsidiàries de Planejament de Geldo va qualificar dins del sòl urbà una parcel·la de 1.391 m² de sòl dotacional educatiu. Per a poder disposar d'una parcel·la suficient als efectes de poder construir un centre escolar, es requereix la disposició d'almenys 1.800 m². Amb la modificació puntual que ara s'examina es qualifica de dotacional escolar uns terrenys confrontants que el pla qualificava com vial.
  
Fonaments de dret
  
Primer
  
La tramitació de la present modificació puntual de les Normes Subsidiàries de Planejament de Geldo ha sigut correcta, de conformitat amb el que estableix l'article 38 i els següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), així com en l'article 158 i els següents del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
Segon
  
La documentació està completa en compliment del que disposa l'article 27 en relació amb el 55.1 de la LRAU, així com en l'article 45 i els següents del RPCV.
  
Tercer
  
La modificació puntual de les Normes Subsidiàries de Planejament de Geldo que ara s'examina suposa la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació de tal interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
En el cas que ens ocupa aquesta modificació manté el sòl dotacional existent i no incrementa el sòl amb aprofitament lucratiu, aquesta es justifica en criteris de racionalitat i de satisfacció de l'indubtable interés públic existent a facilitar la implantació d'un centre educatiu, i s'ajusta plenament a la LRAU i la resta de normativa aplicable. No hi ha, en resum, cap obstacle a l'aprovació definitiva d'aquesta modificació.
  
Quart
  
De conformitat amb el que estableix els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament la modificació puntual núm. 2 de les Normes Subsidiàries de Planejament del municipi de Geldo.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 26 de març de 2002.- El secretari de la Comissió Territorial d'Urbanisme: Fernando Renau Faubell